**Învelește-mă la spate / Poezie pentru copii**

*Aurora Luchian*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cu mutrița de nămol,

Pământul tuși domol,

Tremurând în dezgolire,

Parcă nu-și mai vine-n fire!

Necăjit, s-a ghemuit,

Că Brumar l-a jefuit,

I-a topit flori minunate,

Și-i atât de frig la spate!

-Învelește-mă, uf, stai…

Cu o frunză, c-un susai,

Cu un brusture cât sacul,

Și voi sta ca hibernacul!

Așa o ruga pe toamnă,

Când prin codri își înseamnă

Un belșug de frunze moarte,

Și de ramuri le desparte.

Toamna l-a privit pe fugă,

Arătând ca o transfugă,

Când își puse gluga largă,

Și în iureșuri aleargă.

Da s-a răzgândit deodată,

Și cu frunze încărcată,

Le-a împrăștiat pe sol,

L-a-nvelit, nu mai e gol!

Ici, la spate, încă-l trece

Un fior cumplit de rece,

Și-o oprește iar din cale:

-Învelește-mă la șale!

Toamna, ca și o bunică,

Croșetă o păturică,

Arămie, foșnitoare,

Și călduță ca un soare!